פירוש נוסף ערך זה עוסק בהר בו נקבר אהרן. אם התכוונתם להר המשמש כגבול הצפון-מערבי של ארץ ישראל, ראו הור ההר הצפוני.
הור ההר
ג'בל הרון בירדן
בית התפילה - מקומו המשוער של קבר אהרון
**הֹר הָהָר** הוא שם מקום הנזכר בספר במדבר כמקום קבורת אהרן הכהן. הור ההר היה אחת מתחנות בני ישראל בעת נדודיהם במדבר לאחר יציאת מצרים.

מיתת אהרן
---------

בהור ההר מת אהרן כפי המתואר בחומש במדבר:

"וַיִּסְעוּ מִקָּדֵשׁ וַיָּבֹאוּ בְנֵי יִשְׂרָאֵל כָּל הָעֵדָה **הֹר הָהָר**. וַיֹּאמֶר ה' אֶל מֹשֶׁה וְאֶל אַהֲרֹן בְּ**הֹר הָהָר** עַל גְּבוּל אֶרֶץ אֱדוֹם לֵאמֹר. יֵאָסֵף אַהֲרֹן אֶל עַמָּיו כִּי לֹא יָבֹא אֶל הָאָרֶץ אֲשֶׁר נָתַתִּי לִבְנֵי יִשְׂרָאֵל עַל אֲשֶׁר מְרִיתֶם אֶת פִּי לְמֵי מְרִיבָה. קַח אֶת אַהֲרֹן וְאֶת אֶלְעָזָר בְּנוֹ וְהַעַל אֹתָם **הֹר הָהָר**. וְהַפְשֵׁט אֶת אַהֲרֹן אֶת בְּגָדָיו וְהִלְבַּשְׁתָּם אֶת אֶלְעָזָר בְּנוֹ וְאַהֲרֹן יֵאָסֵף וּמֵת שָׁם. וַיַּעַשׂ מֹשֶׁה כַּאֲשֶׁר צִוָּה ה' וַיַּעֲלוּ אֶל **הֹר הָהָר** לְעֵינֵי כָּל הָעֵדָה. וַיַּפְשֵׁט מֹשֶׁה אֶת אַהֲרֹן אֶת בְּגָדָיו וַיַּלְבֵּשׁ אֹתָם אֶת אֶלְעָזָר בְּנוֹ וַיָּמָת אַהֲרֹן שָׁם בְּרֹאשׁ הָהָר וַיֵּרֶד מֹשֶׁה וְאֶלְעָזָר מִן הָהָר."

משמעות המונח
------------

הר ההר באופן מילולי הוא "ההר של ההר". ישנם מספר פירושים למונח - החלק ההרי של ההר, ההר ההרים (הר גדול) או פירושו של רש"י - ההר שעל ההר, הכותב כ"הר על גבי הר כתפוח קטן על גבי תפוח גדול".

זיהוי המקום
-----------

ישנם שני מקומות עיקריים המשוערים כהר-ההר הדרומי, מקום קבורת אהרון הכהן:

* **ג'בל הרון**: הר בירדן, סמוך לאתר הסלע האדום (פטרה) שבראשו קיים גוש סלעי גדול. זיהוי זה נזכר לראשונה בספר קדמוניות היהודים של יוסף בן מתתיהו ולאחר מכן באונומסטיקון של אוסביוס שבטים בדואים המתגוררים באזור זיהו את המקום כהור ההר ובנו בו מצבה ומבנה מעליה. הגישה למקום מתאפשרת בהליכה או ברכיבה על חמורים מתוך אתר פטרה, כשעתיים וחצי רכיבה או כחצי יום הליכה לכל כיוון.

באתר מבקרים מדי פעם עולי רגל יהודים ומוסלמים.

* **הר צין**: הר בחלקה הדרומי של מדינת ישראל, אשר בחלקו העליון מזדקרת רצועת סלע בולטת. שמו הערבי של המקום הוא ג'בל מדרה (כתיב: מצ'רה).

סברה שלישית קובעת את מקומו של הר-ההר ליד קדש ברנע.

הור ההר הצפוני
--------------

 ערך מורחב – **הור ההר הצפוני**  

בספר במדבר, מוזכר הר נוסף בשם "הור ההר". הר זה סימן את נקודת הגבול הצפון-מערבית של ארץ ישראל.

מעמד דתי
--------

קבר אהרון על ג'בל הארון בפטרה, ירדן
הרשויות בירדן רואות בקבר אהרון מסגד ואוסרות על תפילות יהודים במקום. באוגוסט 2019 שיתפה קבוצת תיירים ישראלים סרטון של עצמם רוקדים עם ספר תורה באתר. השלטונות החרימו אז חפצים דתיים מהקבוצה וסגרו את ההר בפני קבוצות סיור זרות שאין להן אישור לבקר ממשרד הווקף. הגישה הבלתי מוגבלת לקבר הוחזרה בדצמבר.

קישורים חיצוניים
----------------

ויקישיתוף מדיה וקבצים בנושא **הור ההר** בוויקישיתוף
* מהמדרשה לחצֵבה לאורך נחל צין, באתר מדרשת שדה בוקר
* דיון בשאלת מיקומו המדויק של הור ההר, באתר תפוז

הערות שוליים
------------

1. ↑  ספר במדבר, פרק כ', פסוקים כ"ב–כ"ח
2. ↑  פירוש רש"י לבמדבר כ כב
3. ↑  יוסף בן מתתיהו, **קדמוניות היהודים**, ספר ד, פרק ד, פסקה ז, סעיפים 83-82.
4. ↑  ספר האונומאסטיקון לאבסביוס בתרגום ע"צ מלמד
5. ↑  "Jordanian police threaten to jail Israeli pilgrims for praying". Times of Israel. נבדק ב-2017-07-24.
6. ↑  זיוון זאב, 2001. עברות שמות מקומות בנגב. אריאל - כתב עת לידיעת ארץ -ישראל, 150-151 - עם הפנים אל הנגב, עמ' 21 - 26.
7. ↑  Joffre, Tzvi (5 באוגוסט 2019). "Jordan Closes Aaron's Tomb After Jews Seen Praying at Site". *Jerusalem Post*. `{{cite news}}`:  (עזרה)
8. ↑  יהונתן קליין, ‏ירדן תפתח מחדש את קבר אהרן הכהן, באתר כיפה, ג' בכסלו ה'תש"פ.

|  |  |  |
| --- | --- | --- |
| **קודמת**:**קדש** | **נדודי בני ישראל במדבר** | **הבאה**:**צלמונה** |